রাখির দিন বোনের সামনে পোষা সাপের কামড়ে মৃত্যু যুবকের

পটনা: দুধ-কলা খাইয়ে সাপ পুষেছিলেন এক যুবক৷ আর সেই সাপের কামড়ে মৃত্যু হল তাঁর৷ চাঞ্চল্যকর ঘটনাটি বিহারের সারণ জেলার৷ রবিবার রাখি পূর্ণিমার দিন পোষা সাপকে নিয়ে তিনি বোনের কাছে গিয়েছিলেন রাখি পরতে৷ তখনই ঘটে মর্মান্তিক ঘটনাটি৷ যুবকের পায়ে ছোবল মারে একটি সাপ৷এর কয়েকঘণ্টা বাদেই মৃত্যু হয় ওই যুবকের৷

রাখি পূর্ণিমা উপলক্ষে ভাইদের হাতে রাখি পরায় বোনেরা৷ আর এমন দিনে বোনের চোখের সামনে মৃত্যু হয় ওই যুবকের৷ শীতলপুর গ্রামের বাসিন্দা ২৫ বছরের মনমোহন অনেকদিন ধরে বিষাক্ত সাপ পুষত৷ স্থানীয়রা জানিয়েছেন, ওই সাপগুলি গ্রামের অনেক মানুষকেই কামড়েছিল৷ তাদের নিয়ে আতঙ্কে থাকত গ্রামবাসীরা৷ রাস্তাঘাটে সাবধানে চলাফেরা করতেন৷ তবুও সাপের কামড় থেকে রেহাই পাননি অনেকে৷ তখন গ্রামের মানুষ ছুটে যেতেন মনমোহনের কাছে৷

আরও পড়ুন: মেয়েকে যৌন নির্যাতনের দায়ে ২০ বছরের জেল বাবার

সাপে কাটা মানুষদের বিভিন্ন ধরণের জরিবুটি দিয়ে সারিয়ে তুলতেন মনমোহন৷ কিন্তু সে-ও কি জানত একদিন পোষা সাপের ছোবলে মৃত্যু হবে তাঁর৷ গ্রামবাসীরা বলছেন, দুধ-কলা খাইয়ে কালসাপ পুষেছিলেন মনমোহন৷ রবিবার ওই যুবক সাপগুলিকে নিয়ে বোনের কাছে গিয়েছিলেন৷ তার পর বোনকে বলেন সাপকে রাখি পরাতে৷ ভাইয়ের কথা মত সাপকে রাখি পরান বোন৷ তার পর বেশ খোশমেজাজে সাপের লেজ ধরে খেলা করতে থাকেন মনমোহন৷ আর তখনই এক সাপ মনমোহনের পায়ে ছোবল মারে৷ এর কয়েকঘণ্টা পরই মৃত্যু হয় ওই যুবকের৷ মনমোহনের মৃত্যুর খবরে এলাকায় শোকের ছায়া নেমে আসে৷